
(Planavimo būdu atrenkamų projektų partnerių pasirinkimo tvarkos aprašo pavyzdys)

PLANAVIMO BŪDU ATRENKAMŲ PROJEKTŲ PARTNERIŲ PASIRINKIMO TVARKOS APRAŠAS 
 
I SKYRIUS
BENDROSIOS NUOSTATOS

1. Planavimo būdu atrenkamų projektų partnerių pasirinkimo tvarkos apraše (toliau – Partnerių pasirinkimo aprašas) reglamentuojami partnerystės kvietimo – viešo siūlymo tapti projekto partneriais (toliau – partneriai) – skelbimo, dokumentų partnerystei pagrįsti teikimo ir vertinimo tvarka, kiti susiję reikalavimai.
2. Partnerių pasirinkimo aprašas parengtas vykdant 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ administravimo taisyklių, patvirtintų Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“, 99.9 papunkčio nuostatą, pagal kurią projektų finansavimo sąlygų aprašas (toliau – PFSA) planavimo būdu atrenkamiems projektams rengiamas nustatant baigtinį konkrečių reikalavimų – partnerių pasirinkimo reikalavimų, nurodytų PFSA, (toliau – partnerių pasirinkimo reikalavimai) sąrašą, pagal kurį visus norinčius ir kriterijus atitinkančius subjektus būtų galima įtraukti įgyvendinant projekto veiklas. 
3. Pareiškėjas – įstaiga arba organizacija, PFSA nurodyta kaip galima pareiškėja, – pasirinkdamas partnerius vadovaujasi PFSA, jame nurodytų teisės aktų nuostatomis ir Partnerių pasirinkimo aprašu. 
4. Partnerių pasirinkimą pagal partnerių pasirinkimo reikalavimus vykdo pareiškėjas, vadovaudamasis skaidrumo, lygiateisiškumo ir nediskriminavimo principais. 
5. Kiti partnerių pasirinkimo reikalavimai, nei nurodyta PFSA, negalimi. 

II SKYRIUS
PARTNERYSTĖS KVIETIMO SKELBIMAS IR DOKUMENTŲ PARTNERYSTEI PAGRĮSTI TEIKIMO TVARKA

6. Partnerystės kvietimas skelbiamas viešai pareiškėjo komunikacijos kanalais. 
7. Partnerystės kvietime nurodoma: 
7.1. dokumentų partnerystei pagrįsti pateikimo terminas; 
7.2. dokumentų partnerystei pagrįsti pateikimo būdai; 
7.3. konsultuojančių pareiškėjo darbuotojų kontaktiniai duomenys;
7.4. partnerių pasirinkimo reikalavimai ir partnerystės pagrindimo būdai; 
7.5. nuoroda į kvietimą teikti projekto įgyvendinimo planą (toliau – PĮP), kuriam taikomas Partnerių pasirinkimo aprašas; 
7.6. nuoroda į Partnerių pasirinkimo aprašą.
8. Dokumentai partnerystei pagrįsti turi būti pateikti iki partnerystės kvietime nurodytos dokumentų pateikimo dienos. Dokumentai, gauti po partnerystės kvietime nustatyto dokumentų pateikimo termino, atmetami. 
9. Paskelbus partnerystės kvietimą, vienas subjektas gali dalyvauti vieną kartą. 
10. Subjektas turi teisę gauti iš konsultuojančių pareiškėjo darbuotojų informaciją ir konsultacijas partnerystės kvietimo klausimais. Informacija subjektams teikiama iki paskutinės dokumentų partnerystei pagrįsti pateikimo dienos. 
 
III SKYRIUS
DOKUMENTŲ PARTNERYSTEI PAGRĮSTI VERTINIMAS

11. Pareiškėjas subjektų atitiktį partnerių pasirinkimo reikalavimams tikrina atlikdamas dokumentų partnerystei pagrįsti vertinimą. 
12. Atliekant dokumentų partnerystei pagrįsti vertinimą dalyvaujantys asmenys privalo pasirašyti konfidencialumo ir nešališkumo pasižadėjimus ir nusišalinti nuo vertinimo, jeigu yra interesų konflikto rizika. 
13. Dokumentų partnerystei pagrįsti vertinimo procedūros dokumentuojamos. 
14. Subjekto pateikti dokumentai partnerystei pagrįsti nėra reitinguojami, vertinama tik subjekto atitiktis partnerių pasirinkimo reikalavimams pagal pateiktus dokumentus partnerystei pagrįsti. 
15. Subjektas, kuris pareiškėjo įvertintas kaip atitinkantis Partnerių pasirinkimo reikalavimus, pasirašo Projektų administravimo ir finansavimo taisyklėse, patvirtintose Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“, nustatytos formos partnerio deklaraciją. 
16. Pareiškėjas PĮP aprašyme nurodo partnerių pagrįstumą ir indėlį įgyvendinant projektą ir prideda pasirašytas partnerio deklaracijas. 
17. Pareiškėjas administruojančiosios institucijos prašymu jai pateikia dokumentus, kuriais įrodomas partnerių pasirinkimo procedūros skaidrumas ir teisėtumas.
 
IV SKYRIUS
BAIGIAMOSIOS NUOSTATOS

18. [bookmark: _Hlk174522046][bookmark: n73184034a7bd4841b210424c832c12a1]Subjektas pareiškėjo priimtus sprendimus ar veiksmus (neveikimą) gali skųsti Lietuvos administracinių ginčų komisijai Lietuvos Respublikos ikiteisminio administracinių ginčų nagrinėjimo tvarkos įstatymo arba Regionų administraciniam teismui Lietuvos Respublikos administracinių bylų teisenos įstatymo nustatyta tvarka.
19. Pareiškėjas neatsakingas už tai, kad dėl subjekto dokumentuose partnerystei pagrįsti pateiktų klaidingų kontaktinių duomenų (ryšio (telefono), el. pašto adreso) subjektas negauna jam siunčiamos informacijos. 

